Komisijos komunikatas Tarybai pateikiamas pagal Bulgarijos stojimo į Europos Sąjungą akto 37 straipsnį, dėl Reglamento, kuriuo panaikinamas Reglamentas (EB) Nr. 1962/2006, projekto /* KOM/2008/0493 galutinis */





[pic] | EUROPOS BENDRIJŲ KOMISIJA | Briuselis, 22.7.2008 KOM(2008) 493 galutinis KOMISIJOS KOMUNIKATAS TARYBAI pateikiamas pagal Bulgarijos stojimo į Europos Sąjungą akto 37 straipsnį, dėl Reglamento, kuriuo panaikinamas Reglamentas (EB) Nr. 1962/2006, projekto KOMISIJOS KOMUNIKATAS TARYBAI pateikiamas pagal Bulgarijos stojimo į Europos Sąjungą akto 37 straipsnį, dėl Reglamento, kuriuo panaikinamas Reglamentas (EB) Nr. 1962/2006, projekto Laikydamasi Bulgarijos stojimo akto 37 straipsnio, Komisija Reglamentu (EB) Nr. 1962/2006[1] Bulgarijai nustatė apsaugos priemones civilinės aviacijos srityje, kadangi Bulgarija neįvykdė stojimo derybose prisiimtų Bendrijos oro susisiekimo saugos politikos įsipareigojimų, susijusių su tarpvalstybinį poveikį turinčia ekonomine veikla. Nustačius apsaugos priemones, kompetentinga Bulgarijos civilinės aviacijos administracija pasiūlė Europos aviacijos saugos agentūrai (EASA) ir su ja suderino taisomųjų priemonių planą, kad būtų pašalinti saugos trūkumai. Komisija paprašė EASA patikrinti, kaip Bulgarijos aviacijos administracija laikosi teisinių reikalavimų visais saugos aspektais, kuriems įtakos turi Reglamentu (EB) Nr. 1962/2006 nustatytos apsaugos priemonės. Bulgarijos civilinės aviacijos administracija nedelsdama pateikė EASA taisomųjų priemonių, kurios įgyvendintos gavus EASA pritarimą, sąrašą. Siekdama patikrinti tų priemonių įgyvendinimo rezultatus, 2008 m. balandžio 8–9 d. EASA surengė kontrolinį vizitą ir 2008 m. balandžio 24 d. paskelbė pareiškimą su baigiamosiomis išvadomis. Pagal Bulgarijos stojimo į Europos Sąjungą akto 37 straipsnį apsaugos priemonės taikomos ne ilgiau nei būtina ir bet kokiu atveju panaikinamos įvykdžius atitinkamą įsipareigojimą. Tai, kad Bulgarija sėkmingai įgyvendino sutartas taisomąsias priemones, laikoma pakankama garantija, kad Bulgarijos civilinės aviacijos administracija pajėgi užtikrinti bendrųjų saugos taisyklių laikymąsi; todėl vadovaudamasi Bulgarijos stojimo į Europos Sąjungą akto 37 straipsniu Komisija mano, kad Bulgarijos įsipareigojimas taikyti visas Bendrijos oro susisiekimo taisykles yra įvykdytas ir kad remiantis Reglamentu (EB) Nr. 1962/2006 taikytos apsaugos priemonės turėtų būti panaikintos. Pagal pirmiau minėtą 37 straipsnį Komisija, prieš panaikindama Europos reglamentus ir sprendimus, kuriais nustatomos apsaugos priemonės, privalo apie tai iš anksto pranešti Tarybai ir deramai atsižvelgti į visas Tarybos tuo klausimu pareikštas pastabas. Todėl šiuo komunikatu Komisija oficialiai praneša Tarybai savo ketinimą imtis šio dokumento priede nurodytų priemonių. Tas priemones Komisija priima tinkamai atsižvelgusi į Tarybos pastabas dėl nagrinėjamo klausimo. PRIEDAS Projektas KOMISIJOS REGLAMENTAS (EB) Nr. .../.. [...] kuriuo panaikinamas Reglamentas (EB) Nr. 1962/2006 EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į Bulgarijos ir Rumunijos stojimo į Europos Sąjungą sutartį, ypač į jos 4 straipsnio 3 dalį, atsižvelgdama į Bulgarijos ir Rumunijos stojimo į Europos Sąjungą aktą, ypač į jo 37 straipsnį, kadangi: (1) Laikydamasi Bulgarijos stojimo akto 37 straipsnio, Komisija Reglamentu (EB) Nr. 1962/2006[2] Bulgarijai nustatė apsaugos priemones civilinės aviacijos srityje tam, kad būtų imtasi priemonių dėl oro susisiekimo vidaus rinkos veikimo sunkaus sutrikdymo neįvykdžius stojimo derybose Bulgarijos prisiimtų Bendrijos oro susisiekimo saugos politikos įsipareigojimų, susijusių su tarpvalstybinį poveikį turinčia ekonomine veikla. (2) Nustačius Reglamente (EB) Nr. 1962/2006 numatytas apsaugos priemones, kompetentinga Bulgarijos civilinės aviacijos administracija (toliau – Bulgarijos CAA) pasiūlė Europos aviacijos saugos agentūrai (EASA) ir su ja suderino taisomųjų priemonių planą, kad būtų pašalinti ankstesnių EASA ir Jungtinės aviacijos administracijos (JAA) apsilankymų metu nustatyti saugos trūkumai. (3) 2007 m. rugsėjo 6 d. Komisija paprašė EASA patikrinti, kaip Bulgarijos aviacijos administracija laikosi teisinių reikalavimų visais saugos aspektais, kuriems įtakos turi Reglamentu (EB) Nr. 1962/2006 nustatytos apsaugos priemonės, t. y. patikrinti, kaip įgyvendintas sutartas taisomųjų priemonių planas ir ar, vykdydama priežiūros pareigas, Bulgarijos CAA gali įgyvendinti taisykles ir užtikrinti, kad tų taisyklių būtų tinkamai laikomasi. (4) Šį patikrinimą 2007 m. lapkričio 26–30 d. atliko EASA pagal 2008 m. vasario 20 d. Europos Parlamento ir Tarybos reglamento (EB) Nr. 216/2008 dėl bendrųjų taisyklių civilinės aviacijos srityje ir įsteigiančio Europos aviacijos saugos agentūrą, panaikinančio Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB[3], 24 straipsnio 1 ir 5 dalis ir 54 straipsnį bei pagal 2006 m. gegužės 16 d. Komisijos reglamentą (EB) Nr. 736/2006 dėl Europos aviacijos saugos agentūros darbo metodų vykdant standartizacijos patikrinimus[4]. Atlikusi patikrinimą, EASA paskelbė ataskaitą 2008 m. vasario 15 d[5]. (5) Standartizavimo patikrinimo ataskaitoje EASA pabrėžė, kad padėtis aiškiai pagerėjo: išduoti visi pagal M poskyrį, 145 ir 147 dalis būtini patvirtinimai ir pagal 66 dalį būtinos licencijos. Be to, oro vežėjų pažymėjimai, išskyrus vieną pažymėjimą, išduoti pagal Europos reikalavimus. Todėl EASA galėjo nutraukti 44 iš 45 tinkamumo skraidyti neatitikimo faktų nagrinėjimą, tačiau iškėlė 12 naujų neatitikimo faktų, susijusių su nuolatinės priežiūros tvarka. (6) Ataskaitoje EASA taip pat konstatavo, kad po ankstesnio patikrinimo, atlikto 2006 m. lapkričio mėn., Bulgarijos CAA ėmėsi griežtų priemonių dėl visų Bulgarijoje registruotų orlaivių tinkamumo skraidyti. (7) Bulgarijoje registruotų orlaivių skaičius sumažintas beveik perpus, kadangi iš registro išbraukti buvusioje Tarybų Sąjungoje suprojektuoti orlaiviai, patenkantys į Reglamento (EB) Nr. 216/2008 II priedo taikymo sritį. Be to, Bulgarijos CAA ėmėsi priemonių apriboti reikalavimus neatitinkančių patvirtinimų ir pažymėjimų galiojimą arba tuos patvirtinimus ir pažymėjimus atšaukti. Nuolatinio tinkamumo skraidyti inspektorių skaičius padidintas nuo 8 iki 12 (papildomai įdarbinti 3 nauji pagalbiniai darbuotojai). Be to, pastaraisiais metais Bulgarijos CAA ėmė kur kas geriau tvarkyti dokumentų archyvus, todėl priežiūros lygis galėjo būti aiškiai įrodytas EASA inspektoriams. Taip pat nustatyta, kad Bulgarijos CAA įdėjo daug pastangų, kad būtų sudarytas Inspektorių vadovas, į kurį įtraukti atitinkami kontrolinių sąrašų, kuriuos naudos pradinių patvirtinimų išdavimo arba galiojančių patvirtinimų keitimo prašymų teikėjai, reikalavimai. Galiausiai dokumentais patvirtinta, kad esamiems ir naujiems CAA darbuotojams surengti visapusiai mokymai, nors tam tikrų sričių, pavyzdžiui, techninės priežiūros ir patikimumo programų patvirtinimo, riboto matomumo ir riboto vertikalaus orlaivių atskyrimo programų, dalykų mokyta nepakankamai. (8) Tuo pat metu EASA padarė išvadą, kad tinkamumo skraidyti pažymėjimų ir nuolatinės priežiūros srityse dar reikia tolesnių patobulinimų, kadangi Bulgarijos CAA dar nepakanka gebėjimo įvertinti, ar veiklai, techninei priežiūrai ir išduodant skrydžių įgulų leidimus taikomos kokybės sistemos yra efektyvios. Šioje srityje EASA nustatė Reglamento (EB) Nr. 736/2006 13 straipsnio d punktui priskiriamą neatitikimo faktą, galintį kelti rimtą susirūpinimą dėl saugos ir dėl standartizavimo reikalavimų nesilaikymo šioje srityje, jei nedelsiant nebus imtasi taisomųjų priemonių. Tuo pat metu, tikrinant, ar Bulgarijos CAA veiksmingai vykdo veiklos priežiūrą, šio patikrinimo metu lankytose įmonėse nustatyta neatitikties faktų, dėl kurių nutarta, kad ši institucija privalo pasiūlyti dar 10 neatitikties faktų, priskiriamų 13 straipsnio c punktui, taisomąsias priemones, kad šie klausimai būtų išspręsti per 14 dienų. (9) Bulgarijos CAA nedelsdama pateikė EASA taisomųjų priemonių, kurios įgyvendintos gavus EASA pritarimą, sąrašą. Siekdama patikrinti tų priemonių įgyvendinimo rezultatus, 2008 m. balandžio 8–9 d. EASA surengė kontrolinį vizitą ir 2008 m. balandžio 24 d. pagal Reglamento (EB) Nr. 736/2006 12 straipsnio b punktą paskelbė pareiškimą su baigiamosiomis išvadomis. Pareiškimo formuluotės iš dalies pakeistos galutinėje 2008 m. gegužės 21 d. EASA sudarytoje redakcijoje, kuri Komisijai perduota 2008 m. gegužės 26 d. (10) 2008 m. gegužės 15 d. remdamasi Reglamento (EB) Nr. 1962/2006 3 straipsniu Bulgarija oficialiai paprašė Komisijos persvarstyti ir atšaukti nustatytas apsaugos priemones, savo prašymą pagrįsdama anksčiau paskelbtu EASA pareiškimu su baigiamosiomis išvadomis. (11) Pagal Bulgarijos stojimo į Europos Sąjungą akto 37 straipsnį apsaugos priemonės taikomos ne ilgiau nei būtina ir bet kokiu atveju panaikinamos įgyvendinus atitinkamą įsipareigojimą. Tai, kad Bulgarija sėkmingai įgyvendino sutartas taisomąsias priemones, laikoma pakankama garantija, kad Bulgarijos CAA pajėgi užtikrinti Reglamento (EB) Nr. 216/2008 ir jo įgyvendinamųjų reglamentų vykdymą. (12) Todėl Komisija mano, kad Bulgarijos įsipareigojimas taikyti visas Bendrijos oro susisiekimo taisykles yra įvykdytas ir kad remiantis Reglamentu (EB) Nr. 1962/2006 taikytos apsaugos priemonės turėtų būti panaikintos. (13) Pagal Bulgarijos stojimo į Europos Sąjungą akto 37 straipsnį, prieš panaikindama Europos reglamentus ir sprendimus, kuriais nustatomos apsaugos priemonės, Komisija apie tai iš anksto praneša Tarybai ir deramai atsižvelgia į visas Tarybos tuo klausimu pareikštas pastabas. Todėl Komisija informavo Tarybą [...]. (14) Taryba pateikė Komisijai savo pastabas [...]. Šiame reglamente deramai atsižvelgiama į tas pastabas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1962/2006 panaikinamas. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje . Šis reglamentas privalomas visas ir tiesiogiai taikomas visose valstybėse narėse. Priimta Briuselyje Komisijos vardu Komisijos narys [1] OL L 408, 2006 12 30, p. 8. Pataisyta redakcija paskelbta OL L 47, 2007 2 16, p. 8. [2] OL L 408, 2006 12 30, p. 8. Pataisyta redakcija paskelbta OL L 47, 2007 2 16, p. 8. [3] OL L 79, 2008 3 19, p. 1. [4] OL L 129, 2008 5 17, p. 10. [5] Bulgarijos Respublikos, Bulgarijos civilinės aviacijos administracijos, EASA standartizavimo patikrinimo, atlikto nuolatiniam tinkamumui skraidyti taikomų Europos aviacijos saugos reglamentų srityje, galutinė ataskaita, CAW.BG.11.2007, paskelbta 2008 m. vasario 15 d.